En 38-årig tidligere sagsbehandler i Albertslund Kommune skal i fængsel for et groft svindelnummer mod kommunens jobcenter.

Manden var ansat som socialrådgiver i jobcentret i perioden 2012-2015, og her stod han bag et svindelnummer, hvor millioner af kroner, der ellers skulle have været brugt på kommunens allersvageste borgere, blev sendt i lommerne på ham selv ved hjælp af en række medsammensvorne.

Retten i Glostrup takserer bedrageriet til fængsel i to år og ni måneder. Heraf skal den 38-årige afsone seks måneder bag tremmer.

Bedrageri for fire millioner

Det er straffelovens paragraf om databedrageri, der er taget i brug, og ifølge specialanklager Helene Yde Herborg fra Københavns Vestegns Politi er sagen ekstra alvorlig, fordi manden udnyttede sin position som offentligt ansat.

- Han er dømt for at have begået bedrageri for godt fire millioner kroner og har erkendt sin rolle i sagen. Han svindlede for millioner af kroner som et led i sit arbejde som offentligt ansat, og det gør sagen særligt grov, siger Helene Yde Herborg til Fagbladet 3F.

Anklageren er tilfreds med dommen.

LÆS OGSÅ: Politiets sigtelse: Sagsbehandler svindlede kommune for millioner

Skulle have været brugt på syge og misbrugere

Svindlen er foregået ved, at den forhenværende sagsbehandler har godkendt store regninger for opdigtede ressourceforløb og kursusaktiviteter og sendt pengene til betaling hos falske firmaer, der var oprettet til svindelnummeret.

De kommunale millioner skulle have været brugt på nogle af kommunens allersvageste - syge, misbrugere og borgere med diagnoser.

Fagbladet 3F kunne tilbage i juli 2018 første gang fortælle om den opsigtsvækkende sag.

Her var Jobcenter Albertslund, der hører under kommunens afdeling for arbejdsmarked og beskæftigelse, ved at få et overblik over omfanget af svindlen.

LÆS OGSÅ: Politiet: Nevø og onkel bag millionsvindel på jobcenter

Dyre rejser og ny bil

Medarbejderne i jobcentret var et halvt år forinden blevet samlet af deres chef og orienteret om, at der havde været en intern undersøgelse, og at sagen var sendt videre til politiet.

Ifølge Fagbladet 3F’s oplysninger havde det da også vakt mistanke blandt den nu dømtes kolleger, at han havde købt ny bil og dyre rejser, som ikke stemmede overens med hans løn som kommunalt ansat.

Manden var ansat i Jobcenter Albertslund indtil slutningen af 2015.

Flere medsammensvorne

Yderligere fire personer har været indblandet i sagen, men anklagemyndigheden er nu ved at finde ud af, om de skal tiltales eller ej.

Ifølge retsdokumenter, som Fagbladet 3F kom i besiddelse af i oktober sidste år, skal den 38-åriges onkel også have spillet en nøglerolle i svindelnummeret.

De to er vokset op sammen i en by på Sjælland.

De øvrige tre mistænkte har ifølge retsdokumenterne været indsat som direktører i firmaer, hvis eneste formål var at sende falske regninger til betaling hos Albertslund Kommune.

Den 38-årige tog i dag imod dommen i retssalen i Glostrup og vil ikke anke den til landsretten.